同休远文心上人度石梁
王立程 (Ming)
平生惬幽赏，山水有馀癖。跻攀陟穹崖，杖屦迷昕夕。遥爱万峰攒，悠然暮云白。一径转松萝，萦回盘蹬窄。怪石驾飞梁，横空巨灵劈。瀑布自天来，波涛翻四壁。喷沫建瓴下，悬崖几千尺。足底走轰雷，崩腾疑地坼。中有一线通，莓苔覆其脊。猿鸟不敢窥，狡兔犹辟易。时与山僧来，踌躇中复却。观止即康庄，虔心轻一掷。举足已忘身，生死不容隙。嗜专遂忘险，陡然任所适。阔步神飞扬，往来凭两屐。观者色沮丧，相顾徒咋唶。亲朋四五人，惊定还慰责。千金戒垂堂，发肤宁不惜。吁嗟谢世情，嵚巇羊肠迫。浮沉投网罗，安危何所择。为我解天韬，逍遥舒六翮。遗生等鸿毛，胡为效臧获。